Margaret, Lady Moir

**Margaret Bruce Pennycook**, **Margaret, Lady Moir** bezala ezaguna (Gorgier, 1864ko urtarrilaren 10a - Knightsbridge, 1942ko urriaren 5a) Eskoziako tornularia, ingeniaria, langileei laguntzeko antolatzailea, enpleguaren aldeko aktibista eta Women's Engineering Society (WES) erakundearen kide sortzailea. Geroago, WESeko presidenteorde eta presidente bihurtu zen, eta 1934an, Electrical Association for Women-en (EAW) presidente. Postu horretatik argi eta garbi adierazi zuen "aro erabat elektrikoaren egunsentia" hurbil zegoela. Ez zuen zalantzarik garapen horren garrantziaz emakumeak askatzeko eta etxetik kanpo karrerak egiten uzteko.

Moirrek Britainiar Inperioaren Ordena jaso zuen, Lehen Mundu Gerran langileentzako Asteburuko Laguntza Programaren antolaketan eta Gerrako Aurrezkien Batzorde Nazionalerako diru-bilketan egindako lana aitortzeko. Sir Ernest Moir (1862-1933) ingeniari zibil ospetsuaren emazte gisa, bere burua "ezkontza bidezko ingeniari" gisa deskribatzen zuen. Emakumeentzako ingeniaritza sinplifikatuko ikastaro bat antolatu zuen hainbat politeknikotan, Mary Bailey (hegazkinlaria) eta Amy Johnson bezalako emakume hegazkinlari aitzindarien lana babestu zuen, eta bizitza osoan zehar emakumeentzako enplegua lortzeko kanpaina egin zuen.

Bere lagun eta lankide Caroline Hasletten arabera, 1942an Lady Moir hil ondoren idatzi zuenez, "Britainia Handiak baliabide gutxiago izango zituzkeen emakume ingeniari gaituen eta gai elektrikoak ezagutzen zituzten emakumeen kopuruan, Margaret, Lady Moirren aholku praktikoengatik eta interesagatik izan ez balitz, eta baita bere laguntza finantzarioagatik ere". 

## Biografia 
Margaret Bruce Pennycook bezala jaio zen 1864ko urtarrilaren 10ean Gorgier-en, Edinburgon, John Pennycook harrobiko gerentearen eta Margaret Davidsonen alaba. 1887ko ekainaren 1ean South Queensferryko Ernest William Moirrekin ezkondu zen Dalmeny Housen. Hiru seme-alaba izan zituzten: Reginald (Rex), 1893an jaioa, 1915ean meningitisak jota hil zena; Arrol, 1894an jaioa, 1933ko ekainaren 14an bere aitaren oinordekoa izan zena, Moir de Whitehanger bigarren baronet gisa; eta Edward, 1907an jaioa, jaio eta gutxira hil zena. Ezkondu eta gero, Moirdarrak Londresen bizi izan ziren nagusiki, eta, geroago, Whitehanger, Fernhurst, Surreyn, nahiz eta asko bidaiatu.

## Ibilbidea 
Margaret Moir bere senarrarekin ibili zen mundu osoan zehar, gero eta anbizio handiagoko ingeniaritza zibileko proiektuak egiten zituen bitartean. Gertutik murgildu zen bere lanean, bere buruari "ezkontzako ingeniaria" deitzen ziolarik. Ernest Moir-ek parte hartu zuen proiektu garrantzitsu askoren artean Forth Bridge, Hudson ibaiko Tunela, Blackwall Tunela eta Royal Albert Dock daude, biak Londresen, Dover (Kent) portua eta Valparaíso portua Txilen. Boxerren matxinada (1899-1901) gertatu eta gutxira, Moir senar-emazteak Txina barrutik bidaiatu zuten Honanen (Henan) trenbide baten eraikuntza ikuskatzeko, Margareti baimena ukatu bazioten ere, mendebaldeko emakume batentzat arriskutsua zelako bidaia horri ekitea.
ezkerrera|thumb|450x450px| *Moir familiaren monumentu ikusgarria Brookwoodeko hilerrian, Wokingetik gertu (Surrey, Erresuma Batua).*
Bertatik bertara ikusi zituen kabinetako langileek aurre egin beharreko arrisku izugarriak, zubiak eraikitzeko erabilitako aire konprimituko kamerak: "Eskaileretatik mailaz maila jaitsi ginen lan-solairura iritsi arte, itsasoa eta lokatz likidoa goitik etengabe ponpatzen zen aireak erabat kanpoan mantenduz". Kabinetako gaixotasunak (tolestura edo deskonpresio gaixotasuna bezala ere ezagutzen dena) eragindako heriotza eta lesio tasa izugarriak Ernest Moir "aire-blokeo mediko" bat asmatu eta ezartzera  bultzatu zuen, lurrazalera iristean lur jota sentitzen ziren langile haien berrosatze eta deskonpresio motelerako. Hudson ibaiko tunelaren kasuan, langileen urteko heriotza-tasa ehuneko 25etik  %1era jaitsi zen. 

1897an Blackwall tunela amaitu ondoren, Margaret Moir Tamesis ibaiaren azpitik Kentetik Middlesexeraino ibili zen lehen emakumea izan zen.

National War Savings Committee-ko Emakumeen Aholku Batzordeko diruzaina eta idazkaria izan zen. Gerrako aurrezki-ziurtagirien eta gerrako bonuen salmenta antolatu zuen Londresko saltoki handietan eta Victoria geltokian, eta horrek ehunka mila libera bildu omen zituen.Gerran egindako lana aitortzeko, 1920an Margaret Moir Britainiar Inperioaren Ordenako Ofizial (OBE) izendatu zuten. Lady Moir 1929an bihurtu zen elkarteko presidente, bi urtez presidenteorde izan eta gero. Presidente zela, 1930ean, ingeniaritza sinplifikatuko ikastaro bat antolatu zen emakumeentzat, zenbait politeknikotan.

## Erreferentziak 
## Kanpo estekak